CELEX: 32014R0525
Language: el
Date: 2014-03-12 00:00:00
Title: Κατ' εξουσιοδότηση κανονισμός (ΕΕ) αριθ. 525/2014 της Επιτροπής, της 12ης Μαρτίου 2014 , για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τον ορισμό της αγοράς  Κείμενο που παρουσιάζει ενδιαφέρον για τον ΕΟΧ

20.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 148/15
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 525/2014 ΤΗΣ ΕΠΙΤΡΟΠΉΣ
   της 12ης Μαρτίου 2014
   για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τον ορισμό της αγοράς
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (1), και ιδίως το τρίτο εδάφιο του άρθρου 341 παράγραφος 3,
   Εκτιμώντας τα ακόλουθα:
   
               (1)
            
            
               Ο γενικός κίνδυνος αγοράς ορίζεται στο άρθρο 362 του κανονισμού (ΕΕ) αριθ. 575/2013 ως ο κίνδυνος μεταβολής της τιμής ενός χρηματοπιστωτικού μέσου λόγω, στην περίπτωση διαπραγματεύσιμου χρεωστικού τίτλου ή παράγωγου μέσου χρεωστικού τίτλου, της μεταβολής του επιπέδου των επιτοκίων ή, στην περίπτωση μετοχών ή παράγωγου μέσου που βασίζεται σε μετοχές, σε ευρεία μεταβολή στην αγορά μετοχών που δεν σχετίζεται με συγκεκριμένα χαρακτηριστικά μεμονωμένων τίτλων.
            
         
               (2)
            
            
               Για τον υπολογισμό του γενικού κινδύνου αγοράς που προβλέπεται στο άρθρο 343 του κανονισμού (ΕΕ) αριθ. 575/2013, θα πρέπει να θεωρείται ότι διαφορετικές μετοχές είναι εισηγμένες στην ίδια αγορά όπου υπόκεινται στον ίδιο γενικό κίνδυνο αγοράς, δηλαδή όπου οι κινήσεις των τιμών του μέσου προκύπτουν από τοπικές οικονομικές συνθήκες. Συνεπώς, μια «αγορά» θα πρέπει να ορίζεται για τους σκοπούς αυτούς με αναφορά σε μια ολοκληρωμένη οικονομία η οποία συνήθως ισοδυναμεί με εθνική δικαιοδοσία.
            
         
               (3)
            
            
               Με την επιφύλαξη των ανωτέρω, η εισαγωγή του ενιαίου νομίσματος έχει εξαλείψει σημαντικά στοιχεία κατακερματισμού μεταξύ των αγορών μετοχών στη ζώνη του ευρώ. Για παράδειγμα, έχει εξαλείψει τον συναλλαγματικό κίνδυνο μεταξύ των συμμετεχόντων κρατών μελών και επιτρέπει να δημοσιεύονται τα αποτελέσματα των εταιρειών στο ίδιο νόμισμα. Επιπλέον, η υιοθέτηση του ευρώ απαίτησε εκτεταμένη οικονομική και νομική σύγκλιση μεταξύ των συμμετεχόντων κρατών μελών, ενώ στηρίζεται σε μια ολοκληρωμένη αγορά, με κοινούς κανόνες. Τα τελευταία αυτά χαρακτηριστικά είναι κοινά σε όλα τα κράτη μέλη της Ένωσης, αλλά το ενιαίο νόμισμα έχει επιφέρει στενότερη και βαθύτερη οικονομική ολοκλήρωση μεταξύ των συμμετεχόντων κρατών μελών, πράγμα που, ως εκ τούτου, δικαιολογεί ιδιαίτερη μεταχείριση για τους σκοπούς του παρόντος κανονισμού. Κατά συνέπεια, η «αγορά» πρέπει να ορίζεται με αναφορά σε όλες τις αγορές μετοχών εντός της ζώνης του ευρώ, και σε σχέση με τις αγορές μετοχών εκτός ζώνης ευρώ στο επίπεδο της εκάστοτε εθνικής δικαιοδοσίας.
            
         
               (4)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Εποπτική Αρχή (Ευρωπαϊκή Αρχή Τραπεζών) στην Επιτροπή.
            
         
               (5)
            
            
               Η Ευρωπαϊκή Εποπτική Αρχή (Ευρωπαϊκή Αρχή Τραπεζών) διεξήγαγε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους/οφέλους και ζήτησε τη γνώμη της ομάδας τραπεζικών συμφεροντούχων, που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (2),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ορισμός της «αγοράς» για τον υπολογισμό της συνολικής καθαρής θέσης σε μετοχικά προϊόντα που αναφέρεται στο άρθρο 341 παράγραφος 2 του κανονισμού (ΕΕ) αριθ. 575/2013
   Με τον όρο «αγορά» νοείται:
   
               α)
            
            
               για τη ζώνη του ευρώ, όλες οι μετοχές που είναι εισηγμένες στα χρηματιστήρια που βρίσκονται σε κράτη μέλη τα οποία έχουν υιοθετήσει το ευρώ ως νόμισμά τους·
            
         
               β)
            
            
               για τα κράτη μέλη εκτός ζώνης του ευρώ και τις τρίτες χώρες, όλες οι μετοχές που είναι εισηγμένες στα χρηματιστήρια που βρίσκονται εντός των ορίων μιας εθνικής δικαιοδοσίας.
            
         Άρθρο 2
   Έναρξη ισχύος
   Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Μαρτίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 176 της 27.6.2013, σ. 1.
   
      (2)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφαση 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).